# Dick Burleson

Richard Burleson, conegut com a Dick Burleson (Johnson City, 1948), és un antic pilot de motocròs i enduro nord-americà. Considerat un dels millors competidors de la història dels campionats de l'AMA, va guanyar un total de vuit campionats nacionals d'enduro consecutius, un rècord mai no igualat. El seu domini d'aquest campionat li va valdre el sobrenom de King Richard. Burleson va ser incorporat a l'AMA Motorcycle Hall of Fame el 1999 i el 2016 en va ser nomenat "Llegenda" (AMA Motorcycle Hall of Fame Legend).

## Biografia

Burleson va començar la seva carrera esportiva a finals de la dècada del 1960 competint en curses de motocròs. El 1970 en va esdevenir professional i va competir a la primera Trans-AMA, un torneig de tardor que comptava amb la participació dels millors pilots europeus. Burleson va acabar quart a la general i va ser el millor nord-americà, cosa que li atorgà el títol de "campió nacional de motocròs" en uns moments en què l'AMA no havia creat encara el seu propi campionat.
Burleson va començar a competir també en proves d'enduro i va descobrir que aquesta forma de competició li agradava. Va establir un rècord en guanyar-ne vuit campionats nacionals consecutius entre el 1974 i el 1981, a més de guanyar vuit medalles d'or consecutives representant els Estats Units als Sis Dies Internacionals (ISDT) durant el mateix període. Abans, el 1973, ja havia format part de l'equip dels Estats Units que va guanyar el Vas d'argent als ISDT, celebrats a Dalton (Massachusetts). En total, Dick Burleson va guanyar 60 proves d'enduro puntuables per als campionats nacionals (AMA National Enduro) durant la seva carrera.
Després de retirar-se de les competicions el 1982, Burleson es va mantenir vinculat a l'esport, va fundar una empresa de venda d'accessoris per a motocicleta per correu i va ajudar a dissenyar una línia de roba esportiva per a motociclisme fora d'asfalt.

## Vida personal

Dick Burleson està casat amb Jill Burleson. El matrimoni resideix a Traverse City (Michigan) i té dos fills: Jon-Erik i Lindsay Kate. Jon-Erik Burleson va ser president de KTM North America del 2005 al 2016.

## Palmarès

* 1 Victòria al Vas d'argent als ISDT (1973)
* 8 Medalles d'or als ISDT (1974-1981)
* 8 Campionats AMA d'enduro (1974-1981)
* 1 Campionat dels Estats Units de motocròs (millor nord-americà a la Trans-AMA de 1970)

## Referències

* 1 2 3 4 5 6 7 8 «Dick Burleson at the AMA Motorcycle Hall of Fame» (en anglès). motorcyclemuseum.org. [Consulta: 23 febrer 2022].
* 1 2 3 «Dick Burleson honored as 2016 AMA Motorcycle Hall of Fame Legend» (en anglès). americanmotorcyclist.com. Arxivat de l'original el 2018-01-19. [Consulta: 18 gener 2018].
* ↑ «Burleson reigns as endure king» (en anglès). American Motorcyclist. AMA, 01-01-1976 [Consulta: 18 gener 2018].
* ↑ «History of the International Six Days Trial» (en anglès). ultimatemotorcycling.com. [Consulta: 22 febrer 2019].
* ↑ «ISDE PALMARES SINCE 1913» (en anglès). fim-isde.com. FIM. [Consulta: 22 maig 2023].
* ↑ «Dick Burleson – Raiders of the Archives» (en anglès). dirtrider.com. Arxivat de l'original el 2013-02-25. [Consulta: 18 gener 2018].
* ↑ «KTM Announces A New President for North America» (en anglès). asphaltandrubber.com. [Consulta: 18 gener 2018].

## Enllaços externs

* Article biogràfic al Northern Express Weekly del 20/9/2004 (anglès)